আবু বারা

আবু বারা আমির ইবন মালিক ইবন জাফর () ছিলেন বানু কিলাব গোত্রের জাফর বংশ এবং এর প্রধান গোত্র বানু আমির-এর একজন বিশিষ্ট নেতা। তিনি ৬ষ্ঠ শতকের শেষ এবং ৭ম শতকের শুরুর সময়ে এই নেতৃত্বে ছিলেন।

ইসলামিক ঐতিহ্য অনুসারে, তিনি ইসলামের নবী মুহাম্মদের সঙ্গে সাক্ষাৎ করেছিলেন, তবে ইসলাম গ্রহণ করেননি। বরং, তিনি নবীকে নাজদ অঞ্চলের বেদুইন গোত্রগুলোর কাছে ধর্ম প্রচারের জন্য একজন প্রতিনিধি পাঠাতে আমন্ত্রণ জানান ( সালে)। তিনি মুসলিমদের নিরাপদ যাত্রার নিশ্চয়তা দেন, কিন্তু পরে একদল বেদুইন তাদের হত্যা করে। ধারণা করা হয়, এই হামলায় আবু বারার ভ্রাতুষ্পুত্র ও প্রতিদ্বন্দ্বী নেতা আমির ইবন আত-তুফায়েল জড়িত ছিলেন। এর কিছুদিন পর আবু বারা মারা যান।

উৎপত্তি ও প্রারম্ভিক জীবন

আবু বারা আমির ছিলেন মালিক আল-আহরামের পুত্র। মালিক ছিলেন জাফর বংশের সদস্য, যা বানু কিলাব গোত্রের শাসক বংশ এবং এর মূল গোত্র বানু আমির ইবন সা‘সা‘আ-এর অন্তর্ভুক্ত। এই গোত্রগুলো মধ্য আরবের নাজদ অঞ্চলে বাস করত। আবু বারার মা ছিলেন উম্ম আল-বানিন বিনত রাবি‘আ ইবন আমর। তিনি কিলাব গোত্রের ভ্রাতৃগোত্র আমির ইবন রা‘বিয়া থেকে আগত।

উম্ম আল-বানিনকে “পুত্রদের জননী” নামে উল্লেখ করেছেন আবু বারার ভ্রাতুষ্পুত্র ও খ্যাতনামা কবি লবীদ তাঁর কবিতায়। তিনি ছিলেন আবু বারার ভাই রাবি‘আ, আত-তুফায়েল, উবাইদা (বা উবাদা) এবং মু'আবিয়ারও জননী।

শি’ব জাবালার দিনের () পর কোনো এক সময়ে আবু বারা তাঁর চাচা আল-আহওয়াস ইবন জাফরের স্থলাভিষিক্ত হয়ে বানু আমির গোত্রের নেতা হন। এই যুদ্ধ ছিল তামিম ও আসাদ গোত্রের বিরুদ্ধে, যাদের সমর্থন দিচ্ছিল ইরাকের হীরার লাখমিদ রাজারা এবং বাহরাইনের কিন্দা রাজারা।

যুবক অবস্থায় আবু বারা আল-রাহরাহানের দিনের যুদ্ধে তামিমদের বিরুদ্ধে যুদ্ধে অংশ নিয়েছিলেন, যা শি’ব জাবালার এক বছর আগে সংঘটিত হয়।

৫৮০-এর দশকে দাব্বা ও তামিম গোত্রের বিরুদ্ধে আল-কুরনাতাইন নামক স্থানে এক যুদ্ধে অসাধারণ সাহসিকতা প্রদর্শনের জন্য তিনি মুলাইব আল-আসিন্না (বর্শা নিয়ে খেলা করা ব্যক্তি বা বর্শার অগ্রভাগের খেলোয়াড়) উপাধি লাভ করেন। এই নামটি ঐ যুদ্ধ নিয়ে রচিত আওস ইবন হাজরের (মৃ. ৬২০) এক কবিতায় উল্লেখ রয়েছে।

৫৯২ সালের দিকে জাফর বংশ বানু আমির গোত্রের অন্যান্য শাখার সঙ্গে বিরোধে জড়ালে, আবু বারা তাঁর গোত্রকে নিয়ে নাজরানের বালহারিস গোত্রের আশ্রয়ে চলে যান।

৬ষ্ঠ শতকের শেষ দিকে বানু আমির কর্তৃক বানু আবস গোত্রের বিরুদ্ধে পরিচালিত একটি ব্যর্থ অভিযানে আবু বারার পুত্র বারা নিহত হন।

মুহাম্মদের সঙ্গে সম্পর্ক

আবু বারা সম্ভবত ৬২৫ খ্রিষ্টাব্দে ইসলাম ধর্মের নবী মুহাম্মদের সঙ্গে মদিনায় সাক্ষাৎ করেছিলেন, যদিও তাঁর এই সফরের উদ্দেশ্য স্পষ্ট নয়। ৮ম শতকের ঐতিহাসিক ইবন ইসহাক উল্লেখ করেন, আবু বারা মুহাম্মদকে উৎকৃষ্ট ঘোড়া ও উট উপহার দিতে চেয়েছিলেন, কিন্তু মুহাম্মদ তাঁর পৌত্তলিকতার কারণে এই উপহার গ্রহণ করেননি।

মুহাম্মদ তাঁকে ইসলাম গ্রহণের আহ্বান জানান, তবে আবু বারা ইসলাম গ্রহণও করেননি, আবার প্রত্যাখ্যানও করেননি। এর পরিবর্তে, তিনি মুহাম্মদকে নাজদের গোত্রগুলোর কাছে একদল প্রতিনিধি পাঠানোর পরামর্শ দেন এবং এই উদ্যোগের সফলতা কামনা করেন। সেইসঙ্গে তিনি ওই মিশনের নিরাপদ চলাচলের আশ্বাস দেন, যদিও তাঁর এই নিরাপত্তার প্রতিশ্রুতির উদ্দেশ্য বা পরিসর স্পষ্ট নয়।

ঐতিহাসিক চার্লস জেমস লায়াল এই সাক্ষাতের ঘটনা নিয়ে সন্দেহ প্রকাশ করেন। তিনি বলেন, কিতাব আল-আগানি-তে উল্লেখ রয়েছে, আবু বারা সে সময় একটি গাঠিল্যে (টিউমার) আক্রান্ত হয়ে অসুস্থ ছিলেন এবং তিনি তাঁর ভ্রাতুষ্পুত্র লবীদ-কে তাঁর পরিবর্তে উপহার নিয়ে পাঠান। মুহাম্মদ ওই উপহার গ্রহণ না করে বরং লবীদের মাধ্যমে আবু বারার রোগের চিকিৎসা পাঠান।

মুহাম্মদ যে মুসলিমদের নাজদের দিকে পাঠিয়েছিলেন, তাঁদের পরবর্তীতে বানু সুলাইম গোত্রের ভূখণ্ডে অবস্থিত বির মা‘উনা কূপে হত্যা করা হয়। ইসলামি বর্ণনাগুলোতে এই হত্যাকাণ্ডের জন্য সাধারণভাবে আবু বারার ভ্রাতুষ্পুত্র ও নেতৃত্বের প্রতিদ্বন্দ্বী আমির ইবন আত-তুফায়েল-কে দায়ী করা হয়। বলা হয়, আবু বারা যেহেতু আগেই মুসলিমদের নিরাপত্তার আশ্বাস দিয়েছিলেন, তাই বানু আমির গোত্র এই আক্রমণে অংশ নিতে অস্বীকৃতি জানায়। ফলে আমির ইবন আত-তুফায়েল বানু সুলাইম গোত্রের সহায়তা চান।

বির মা‘উনা থেকে মদিনায় ফিরে আসার পথে মুসলিমরা ভুলবশত দুইজন কিলাবি গোত্রের সদস্যকে হত্যা করে, যাঁদের মুহাম্মদ আগে নিরাপত্তা প্রদান করেছিলেন। এ ঘটনায় পরবর্তীতে মুহাম্মদ আবু বারার কাছে ক্ষতিপূরণস্বরূপ রক্তপণ দেন।

ঐতিহাসিক এম. জে. কিস্টার-এর মতে, তখন বয়স্ক আবু বারা মুহাম্মদের সঙ্গে সহযোগিতা করেছিলেন, কারণ মুসলিমদের সমর্থন পেলে তিনি গোত্রে তাঁর প্রতিদ্বন্দ্বী আমির ইবন আত-তুফায়েলের বিরুদ্ধে শক্তিশালী অবস্থানে থাকতেন। অন্যদিকে, মুহাম্মদ চেয়েছিলেন প্রভাবশালী বানু আমির গোত্রের লোকদের ইসলাম ধর্মে আকৃষ্ট করতে।

আবু বারা এরপর অল্প কিছুদিনের মধ্যেই মারা যান। একটি কিংবদন্তি অনুযায়ী, বির মা‘উনার ঘটনার জন্য শোকে তিনি অতিরিক্ত মদ্যপান করে মৃত্যুবরণ করেন। তবে ঐতিহাসিক ভের্নার কাস্কেল এই কিংবদন্তিকে ভ্রান্ত বলে উল্লেখ করেন এবং লবীদের লেখা বিরোধী কবিতাগুলোর উদ্ধৃতি দেন।

তথ্যসূত্র

জন্ম তারিখ অজানা
৭ম শতাব্দীর আরব ব্যক্তি
৬ষ্ঠ শতাব্দীর আরব ব্যক্তি
৬২০-এর দশকে মৃত্যু